SVT มั่นใจผลงานปี 65 โตต่อ ลุยผุด “เวนดิ้ง แมชชีน” เพิ่ม 2 พันตู้-รุกขยายตลาดตปท.
SVT มั่นใจผลงานปีนี้โตต่อเนื่อง ลุยผุด "เวนดิ้ง แมชชีน" เพิ่ม 2 พันตู้-รุกขยายตลาดเครื่องจำหน่ายสินค้าอัตโนมัติในตปท.
SVT มั่นใจผลงานปีนี้โตต่อเนื่อง ลุยผุด "เวนดิ้ง แมชชีน" เพิ่ม 2 พันตู้-รุกขยายตลาดเครื่องจำหน่ายสินค้าอัตโนมัติในตปท.
28 ก.พ. 2565

นางอาภัสรา ภาณุพัฒนา กรรมการผู้อำนวยการ บริษัท ซันเวนดิ้ง เทคโนโลยี จำกัด (มหาชน) หรือ SVT ผู้นำในการดำเนินธุรกิจค้าปลีกผ่านเครื่องจำหน่ายสินค้าอัตโนมัติ  (เวนดิ้ง แมชชีน :Vending Machine) ภายใต้เครื่องหมายการค้า “SUNVENDING”  เปิดเผยว่า ผลการดำเนินงานประจำปี 2564 สิ้นสุดวันที่ 31 ธันวาคม 2564 บริษัทฯ มีรายได้รวมอยู่ที่ 1,963.32 ล้านบาท เพิ่มขึ้น 195.96 ล้านบาท หรือ 11.09% เมื่อเทียบกับช่วงเดียวกันของปีก่อน (YoY) และบริษัทฯ มีกำไรสุทธิ 66.69 ล้านบาท
เนื่องจากการกระจายของเครื่องจำหน่ายสินค้าอัตโนมัติที่มีมากกว่า 14,000 เครื่อง ในพื้นที่กว่า 26 จังหวัด รวมทั้งมีสินค้าที่หลากหลายและตอบสนองต่อความต้องการของลูกค้าได้เป็นอย่างดี ประกอบกับการเปลี่ยนแปลงประมาณการอายุการใช้งานของเครื่องจำหน่ายสินค้า ทำให้ค่าเสื่อมราคาในปีที่ผ่านมาปรับลดลง
โดยบริษัทฯ มีรายได้หลักจากการขายสินค้าผ่านเครื่องจำหน่ายสินค้าอัตโนมัติ อยู่ที่ 1,922.86 ล้านบาท จากการเพิ่มพื้นที่วางตู้จำหน่ายสินค้าอัตโนมัติในจุดใหม่ๆ เช่น สถานีรถไฟฟ้าใต้ดิน สถานีรถไฟฟ้าบีทีเอส แอร์พอร์ตลิ้งค์ และคอนโดมิเนียมต่างๆ  เพื่อให้สอดคล้องกับพฤติกรรมการบริโภคที่เปลี่ยนไปในยุค New Normal และมีรายได้จากการขายเครื่องจำหน่ายสินค้าอัตโนมัติ อยู่ที่ 18.28 ล้านบาท
ส่วนรายได้จากค่าบริการพื้นที่บนเครื่องจำหน่ายสินค้าอัตโนมัติเพื่อโฆษณา ซึ่งเป็นรายได้จากการติดสื่อโฆษณาบนเครื่องจำหน่ายสินค้าอัตโนมัติ เพื่อโฆษณาสินค้าของลูกค้าที่ทำการติดตั้ง มีรายได้อยู่ที่ 10.20 ล้านบาท
นอกจากนี้ บริษัทฯ มีรายได้จากการให้บริการ อยู่ที่ 6.41 ล้านบาท โดยเป็นรายได้จากการให้บริการแลกเหรียญและค่าบริการหลังจาการขายเครื่องจำหน่ายสินค้าอัตโนมัติ รวมถึงบริษัทฯ ยังมีรายได้อื่นๆ ได้แก่ รายได้จากค่าเช่าเครื่องจำหน่ายสินค้าอัตโนมัติ ค่าธรรมเนียมการวางสินค้า ปันผล กำไรจากการขายสินทรัพย์ และกำไรจากอัตราแลกเปลี่ยน เป็นต้น โดยมีรายได้อยู่ที่ 5.57 ล้านบาท
“รายได้ของบริษัทฯ ในปีที่ผ่านมา ยังคงปรับตัวเพิ่มขึ้นและเมื่อเทียบกับปี 2563 แม้จะได้รับผลกระทบจากการแพร่ระบาดของไวรัสโควิด-19 ส่งผลทำให้พื้นที่วางจำหน่ายสินค้าในบางแห่งจำต้องปิดให้บริการ เช่น พื้นที่ในสถานศึกษา โรงแรม แต่เนื่องจากอุตสาหกรรมการส่งออกที่เริ่มดีขึ้นและโรงงานอุตสาหกรรม กลับมาเปิดทำการมากขึ้น แม้จะมีการลดวันทำงานหรือปิดการดำเนินงานชั่วคราว ประกอบกับการเพิ่มจำนวนเครื่องวางสินค้าและการเพิ่มประเภทของสินค้า ให้ครอบคลุมและตอบสนองต่อความต้องการของลูกค้าได้มากยิ่งขึ้น จึงทำให้ในปีที่ผ่านมาบริษัทฯยังคงเติบโตได้ต่อเนื่อง” นางอาภัสรา กล่าว
นางอาภัสรา กล่าวต่อว่า บริษัทฯ เชื่อว่าในปีนี้จะสามารถรักษาการเติบโตได้อย่างต่อเนื่อง  และคาดว่าจะเพิ่มเครื่องวางตู้จำหน่ายสินค้าอัตโนมัติอีกประมาณ 2,000 เครื่อง กระจายติดตั้งในหลายพื้นที่มากยิ่งขึ้น ประกอบกับบริษัทฯ ได้ร่วมมือเป็นพันธมิตรทางธุรกิจกับบริษัท ซันสวีท จำกัด (มหาชน) หรือ SUN ผู้ดำเนินธุรกิจผลิตและจำหน่ายข้าวโพดหวานแปรรูปและผลิตภัณฑ์แปรรูปสินค้าเกษตรอื่นๆ ภายใต้ตราสินค้าของบริษัท “KC” ซึ่งเป็นการเพิ่มสินค้าให้มีความหลากหลายมากขึ้นและเพิ่มช่องทางการขยายพื้นที่ในการวางเครื่องจำหน่ายสินค้าอัตโนมัติให้ครอบคลุมมากยิ่งขึ้น ประกอบกับบริษัทฯ มีแผนที่จะขยายตลาดเครื่องจำหน่ายสินค้าอัตโนมัติ ไปยังประเทศเพื่อนบ้านใกล้เคียงในเร็วๆ นี้ด้วย
ทั้งนี้ ที่ประชุมคณะกรรมการบริษัทฯ มีมติอนุมัติให้จ่ายเงินปันผลประจำปี 2564 สิ้นสุดวันที่ 31 ธันวาคม 2564 แก่ผู้ถือหุ้นในอัตราหุ้นละ 0.04 บาท หรือคิดเป็นเงิน 28 ล้านบาท โดยกำหนดจ่ายเงินปันผลในวันที่ 19 พฤษภาคม 2565